khistorydata/jeongjo-sjw-relations huggingface dataset:
정조 13년
己酉八月二十五日辰時上御重熙堂右承旨入侍時右承旨李祖承假注書趙台榮記注官金鳳顯記事官金祖淳以次進伏訖上命讀公事書判付訖上曰都廳入侍出榻敎賤臣承命出與都廳李晩秀偕入進伏晩秀曰誌石前期陪進事旣承下敎矣當以彩輿奉往乎上曰依爲之晩秀曰各祭奠尊所所用畫尊白尊前例不同今番則以何尊擧行乎上曰以畫尊用之可也出擧條命書傳敎曰今番遷園時隨駕百官令兩銓預爲分排磨鍊於班次圖曾經兩坊官參班止於路祭所事預爲分付命退諸臣以次退出
정조 13년
己酉八月二十五日申時上御重熙堂左副承旨與都廳入侍時左副承旨李書九假注書趙台榮記注官白慶楷金鳳顯都廳李益運以次進伏訖上敎益運曰爾往見果川而來乎如有所記入之可也益運奉傳笏記於書九書九跪進之上覽訖敎曰制度間架俱與所聞無異乎益運曰或與所聞有異者矣上曰客舍爲幾間而能無狹窄之慮耶益運曰合爲六間而每間廣七尺雖無狹隘之慮恐有卑低之患矣上曰館舍盡爲修補耶益運曰纔已修補而椽桷丹靑不至渝色似不必改雘矣上曰所重在焉盡爲改色可也上曰欑室仰帳以香大廳所用件足可移用耶益運曰香大廳廣踰七尺仰帳造成時預爲闊狹則可以移用矣上曰屛風亦以移用磨鍊可也益運曰客舍只有左右狹房各一間半而水剌間無排設處左右庭稍廣處當爲營建乎上曰不必多費工役只從精潔處依假家樣五六間造成事分付本官可也上曰客舍添補閣造建時都廳更爲進去看審也命退諸臣以次退出
정조 13년
己酉八月二十五日酉時上御重熙堂左副承旨入侍時左副承旨李書九假注書趙台榮記注官白慶楷金鳳顯以次進伏訖上命書傳敎曰昨筵聞諸臣言欲爲別下傳敎申飭而適値日暮未果今番諸道兵防船上來時水軍卒多憊卒什物無一可用駕海往來不但可慮貽弊民間不可勝言云朝家則當飭道伯閫帥而雖道伯閫帥旣難逐邑逐鎭躬閱則守令邊將之盡心擧行與否軍民之受弊淺深何以知之方欲或遣繡衣或遣備郞另行按廉不謹者宜有懲一之擧今番各邑鎭上送船隻令巡營水營條列爲先狀聞如是之後一毫貽弊於軍民而不遵當初飭敎者道伯閫帥隨現隨聞摘發狀聞勘罪至於水使若或自處以武弁不欲下手於守令以巽軟之失致有現發於繡衣之行先自該水使重勘一體嚴飭事屬園役如使一民一卒有不獲之歎道伯閫帥之不職姑舍是以朝家憧憧之心能安於心乎否乎卽令廟堂三懸鈴嚴飭行會上曰船卒非徒上來之時雖在還歸之後皆有樂樂之心然後是朝家申飭之本意竝以此意跋尾行會事分付命退承史以次退出
정조 13년
行都承旨金光默坐左承旨趙衍德坐直右承旨李鼎運坐左副承旨李書九牌不進右副承旨南鶴聞坐直同副承旨李壽咸坐注書徐有聞仕一員未差假注書趙台榮仕直事變假注書鄭履綏仕
정조 13년
藥房都提調李在協提調吳載純副提調趙尙鎭啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定繼進湯劑爲宜臣等不任區區憂慮敢來問安竝此仰稟答曰知道
정조 13년
承旨前望單子入之洪聖淵落點
정조 13년
趙尙鎭啓曰新除授同副承旨洪聖淵時在咸鏡道慶源地斯速乘馹上來事下諭何如傳曰勿施前望單子入之
정조 13년
傳于李書九曰左副承旨與都廳入侍
정조 13년
李書九啓曰右副承旨曺遠振因修撰李龜雲上疏陳疏徑出行都承旨趙尙鎭行左承旨尹師國右承旨李祖承亦爲聯章徑出原疏以國忌正日不得捧入而院中只有臣一人行都承旨趙尙鎭行左承旨尹師國右承旨李祖承所當牌招而拘於廳規不得請牌右副承旨曺遠振卽爲牌招何如傳曰允都承旨一體牌招
정조 13년
李書九啓曰行都承旨趙尙鎭行左承旨尹師國右承旨李祖承右副承旨曺遠振牌不進推考傳旨及罷職傳旨今方捧入而院中只有臣一人行都承旨趙尙鎭行左承旨尹師國所當更請牌招而拘於廳規不得請牌何以爲之敢稟傳曰只推與都承旨左承旨竝卽牌招
정조 13년
李書九啓曰行都承旨趙尙鎭行左承旨尹師國右承旨李祖承右副承旨曺遠振再牌不進推考傳旨及罷職傳旨今方捧入而院中只有臣一人行都承旨趙尙鎭行左承旨尹師國所當更請牌招而係是一日三牌且拘廳規不得請牌何以爲之敢稟傳曰竝許遞前望單子入之待下批牌招察任
정조 13년
承旨前望單子入之金光默趙衍德李鼎運南鶴聞李壽咸落點
정조 13년
趙衍德啓曰左副承旨李書九謂以朝者諸承宣陳疏出去時旣已聯參則處義不可異同省記後又卽出去卽爲牌招何如傳曰允
정조 13년
以左副承旨李書九牌不進罷職傳旨傳于南鶴聞曰只推更爲牌招
정조 13년
傳于南鶴聞曰園所都監堂上京都監都廳入侍
정조 13년
以園所都監狀啓丁字閣碑閣定礎同時擧行事傳于南鶴聞曰定礎之如期爲之極可幸也石手及運石車夫令都監先爲施賞石所將吏卒亦爲分等先爲施賞後狀聞事回諭
정조 13년
以京畿監司狀啓罪人安德恒等究覈取招事傳于南鶴聞曰所當各別痛懲而事係園役不欲一民向隅今姑參酌令御將捉來校卒嚴棍懲勵事回諭仍令該廳知悉擧行
정조 13년
以原春監司狀啓長杠木領納將校等後錄馳啓事傳于南鶴聞曰今番園役欲令一民一丁咸被恩賞況大輿木物事體自別領納效勞將校竝令該曹帖加今日內成給令政院與有旨同封下送色吏令道伯拔例各別厚賞後數爻狀聞因此思之木物運致之際其勞不些不但本道爲然無論石物木物船運時船人還泊地方後令各其地方當年身役或還上中特爲蕩減事令廟堂行會船運地方道守臣處擧行形止狀聞
정조 13년
南鶴聞以遷園都監都提調意啓曰上樑文書寫官行判中樞府事徐命善今已正書依下敎封入之意敢啓傳曰知道
정조 13년
南鶴聞以禮曹言啓曰全羅道觀察使封進來九月令宗廟薦新石榴今方來到而景慕宮薦新石榴則例以慶尙道所封薦進而本道所封未及上來莫重薦享不可後時以全羅道觀察使加封石榴今二十七日一體薦進何如傳曰允
정조 13년
南鶴聞以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 13년
趙衍德以禁衛營言啓曰來九月當十番右部後司屬全羅道五哨軍兵逢點實數六百五十二名已爲點閱整齊來九月初一日與內外各處入直將官軍兵等依例替代後舊軍放送之意敢啓傳曰知道
정조 13년
趙衍德以禁衛營言啓曰來十一月當十一番後部前司屬慶尙右道五哨軍兵來十月二十五日京中逢點依例準二朔立番之意本道監兵使處預爲知委何如傳曰允
정조 13년
趙衍德以御營廳言啓曰本廳來九月十月兩朔應立後部中司屬京畿右道三哨黃海道二哨合五哨軍兵六百七十名已爲逢點整齊矣九月初一日與左司軍兵替代立番後舊軍放送之意敢啓傳曰知道
정조 13년
趙衍德以御營廳言啓曰本廳來十一月十二月兩朔應立後部右司屬黃海道五哨軍兵十月二十五日京中逢點十一月初一日與中司軍兵當爲替代立番趁期調送事本道監兵使處依前知會之意敢啓傳曰知道
정조 13년
修撰李龜雲疏曰伏以聖孝仰格吉岡載卜園寢將改籙命無疆帀域臣民愴幸何極仍伏念臣特一空疎村學究耳居旣僻遠學又鹵莽所習者明經之業而文義未該於瑟僴口讀僅分其魚魯冒占科第已極僥濫晉敡名途初非意到徒以臣先祖文純公臣滉之遺裔聖主旣待以優異朝廷亦不忍鄙棄臺省之華瀛選之峻次第簡擢有若蔭職之階升人或謂榮臣實自愧況論思之任啓沃之責雖使宿儒老師當之猶且逡巡而却顧則如臣椎魯不文之人將何以稱塞其萬一也哉若强所不能責其所無則是無異搜金璧於丐者之懷詢雌黃於瞽師之眼亦豈不有歉於聖朝綜核之政哉自知旣明矢心已堅視同鐵壁之限莫變株守之見加以臣之父母年迫七旬素多疾病離捨供職尤無其路而適於新除召命之下又當國有大禮之時分義是懼不敢退伏黽勉作行來到京輦始因人傳說得伏聞向日賓筵有下諭於相臣者辭敎截嚴有非人臣所敢承聞臣不覺百體震懍五內隕墜惶汗如瀉驚魂未定雖歷屢日不敢對人言笑自同平人者誠以爲人臣子以此見疑於君父將無以自立於覆載之間則只有闔門自廢以謝殿下而已安敢仰首鳴號爲伸理自明之計哉然竊有所叩心而悲冤者不得不冒萬死一陳以俟鈇鉞之誅焉臣之一門諸族與故承旨臣趙德隣家本自情好聲氣相接雖在德隣被謫削奪之後彼此之契誼不變追逐甚密洎乎昨年冬蕩滌之命實出於仰述先志追洗舊冤之盛意則凡在瞻聆莫不欽仰山南民士倍切欣聳臣之一門抑何心腸獨懷不滿乎德隣復官後其子孫之改題祠板也爭相赴賀數郡畢至臣之一門各派中凡往會者六七人此乃一鄕之所共見知焉敢誣也德隣乃是山南先輩之領袖也常時慕愛之深故憂與之同憂樂與之同樂如此而今乃有以白地無情之辭仰欺天聽者有此非常不敢聞之敎此固臣闔族命卒之秋也噫德隣之疏斷無他腸先大王所嘗俯燭故丙辰白放之時有給馬賜米之典乙亥國是大定之後又有職牒還給之命殿下昨冬之處分卽先大王當日之處分殿下一言一動何莫非繼述之孝前聖後聖其揆則一臣以南鄕之人苟有一毫不滿處分之心則是乃逆也臣以先賢之孫縱不能令聞休譽以繼家聲之萬一而反與惡逆同歸將陷罔測之誅生爲不忠不孝之人死爲不忠不孝之鬼將何面目歸見先祖於地下也官職去就更無可論惟願還歸南鄕與一門諸族誦傳聖敎相率自屛於荒嶠僻陬不敢復溷先祖杖屨俎豆之鄕而已玆於恩命之下冒進無路敢將冤泣之懷仰陳黈纊之聽伏乞聖慈天地父母哀之憐之亟命刊削臣仕籍使得歸死自處焉臣之此言便同古人獄中上書則宜不敢論及時事而第忠愛之心根於秉彝玆敢泣涕附陳焉竊伏聞園所受服之後聖情之哀疚過度鑾輿之發每在不時展拜之際攀擗無數玉候傷損臣隣驚遑以我殿下出天之孝當此大禮膈月之辰聖懷之皇皇如初臣豈不仰料而第念閭巷匹庶猶不敢任情柴毁以犯聖人之戒況帝王之身上而有宗社焉有太后焉則其達孝之所重惟在於此何可以不念付畀之重任其七情之哀以貽無窮之慮乎人臣進言貴在先事孟冬隨轝之行姑未有成命而今日大小臣僚莫不以此爲言預以爲憂區區之見此非典禮所載以聖上動遵禮法之工不當率情以行差待珠丘利成之後從容命駕以展誠禮實爲允當伏願勿以人廢言深留聖意焉臣雖不足言其職經幄也其言憂愛也喉院之臣連日相持以阻當爲能事噫當此玉候欠寧湯劑連進之時職在近密者獨無憂慮之忱而徒事壅遏之習乎如許承宣將焉用之臣竊以爲淸朝憂慨也臣無任屛營祈懇之至省疏具悉首陳辭職遣辭太過雖知出於樸質不當如是爲說況別無指的之敎乎附陳園行待遷奉後爲之事隨轝姑無成命豈必先事過慮乎爾其勿辭從速察職
정조 13년
己酉八月二十六日卯時上御誠正閣左承旨入侍時行左承旨尹師國假注書趙台榮記注官白慶楷金鳳顯以次進伏訖上曰藥院諸臣入侍賤臣承命出與藥房都提調李在協提調吳載純副提調趙尙鎭記事官徐有聞待敎金祖淳醫官徐命緯李春敷金光國李翊臣卞觀海偕入進伏訖在協曰夜間聖體若何上曰稍有差減之節而連日請診不爲召接則卿等似有缺然之心故特召卿耳今日則早歸私次可也在協曰臣等今旣登筵使醫官入診宜矣上曰此是一時往來之候雖許入診脈候何以知乎在協曰雖是往來之候湯劑不可暫緩趁今議定宜矣上曰今旣向差何必服藥乎在協曰聖候少差則宜盡愼攝之節連進湯劑宜矣上曰置之可也卿等逐日入來予實爲悶自今提調一人輪回入來可也在協曰今當靜攝之時臣等安得不連日入來乎載純曰關西蝦卵當使之依例封進矣上曰本道年事未免失稔云雖是常供特爲蠲減可也上曰此時閑漫酬應實難强作故次對久未爲之本司坐起則連次爲之可也上曰表石前面篆字果善寫矣在協曰尹東暹篆字爲當世第一矣上曰尹東晳亦在世耶在協曰作故已久矣上曰曾在先朝東晳多被恩數矣在協曰然矣上曰監造官入侍賤臣承命出與監造官朴壽亨申光河朴日源偕入進伏上命各奏職姓名壽亨等以次仰奏訖上敎壽亨曰爾是贈大諫朴致隆之曾孫乎壽亨曰然矣上曰年今幾何壽亨曰二十二歲矣上曰爾是誰之壻乎壽亨曰洪善養之八寸善道之壻矣上曰爾有近族乎壽亨曰無矣上曰今此除職意非偶爾爾祖疏草尙有傳來乎壽亨曰家有所藏矣上曰使卽持來自政院入之可也光河進伏上曰年今幾何光河曰六十一歲矣上曰此人曾有文名乎在協曰素嫺於科詩矣日源進伏上曰年今幾何日源曰五十一歲矣命退諸臣以次退出
정조 13년
己酉八月二十六日巳時上御重熙堂左副承旨與都廳入侍時左副承旨李書九假注書趙台榮記注官白慶楷金鳳顯都廳李晩秀以次進伏訖晩秀曰昨筵以今番程道頗遠差備官之多數差出不無紛沓之慮預爲分排稟定事伏承下敎矣取考前例則開封官一員拭梓室官一員執巾者一員執水者一員矣上曰開封官與封鎖官通用執巾者執水者京鄕監造官中塡差可也晩秀曰紙牓出納大祝一員告啓殯大祝一員矣上曰一大祝兼行可也晩秀曰舁梓室官二員矣上曰宣傳官別軍職中塡差可也晩秀曰捧贈玉官一員擧案者二員褥席執事一員捧贈帛官一員擧案者二員褥席執事一員矣上曰捧贈玉官以隨駕閣臣塡差捧贈帛官曾經玉堂人隨駕中塡差案褥席自園所都監造置執事官亦以園所都監郞廳監造官分差官塡差可也晩秀曰箱差備官二員座子差備官一員帕差備官一員卓差備官一員矣上曰京郞廳中以二員兼差可也晩秀曰大轝前捧香爐執事一員捧香盒執事一員神輦前捧香爐執事一員捧香盒執事一員大轝前鍮榼實果進止執事二員矣上曰香爐香盒執事置之實果進止執事都廳郞廳中臨時擧行可也晩秀曰遺衣稱函執事二員棺衣函執事一員銘旌函執事一員前排捧出差備官四員矣上曰遺衣依補編及丙午年例安於梓室上勿用於退壙而大祝自當主管執事官勿爲塡差棺衣銘旌函執事監造官一員兼差前排差備官置之可也晩秀曰攝司僕正二員攝相禮八員羽葆捧持官一員矣上曰攝司僕正差一員而與分司官令吏曹擬望差出攝相禮差二員而一員式輪回擧行勿用假通禮例今番則令吏曹擬望差出羽葆捧持官今番則以都監待令該監官擧行可也出擧條命退諸臣以次退出
정조 13년
己酉八月二十六日巳時上御重熙堂右承旨入侍時右承旨李祖承假注書趙台榮記注官金鳳顯記事官金祖淳以次進伏訖上命讀公事書判付訖上曰修撰李龜雲上疏入之出榻敎賤臣承命出持入命祖承讀奏訖仍命書批答上曰新除授承旨牌招察任出榻敎命退諸臣以次退出
정조 13년
己酉八月二十六日申時上御重熙堂坐直承旨與都監堂上都廳入侍時左副承旨李書九假注書趙台榮記注官金鳳顯記事官金祖淳都監堂上鄭民始都廳李益運以次進伏訖上曰園所工役今至何境耶民始曰諸凡工役別無未及之慮第石役實有窘急之嘆矣瓦簷裳石等體少者運入雖易而其中大石如非大車無以輸運且或値雨水車不得往來以是爲悶而第以初五日內盡數輸入爲計矣至於磨琢之役今將晝夜爲之矣上曰浮出之差遲亦非石工之臧否云然乎民始曰果然矣蓋石根深入故去其皮石而浮得正石十日之內論其實役不過爲三四日矣上曰安園後修掃之役當至幾日耶民始曰考見辛亥謄錄則爲役以至一望今番則又値短晷事役當在晦間而垂訖矣民始曰從前陵寢用虛右虛左之制則例有十字石列書龍脈坐向埋置而皆於同原雙陵之時埋此於所虛之地以爲他日之標識也今番旣是合園之制若用十字石則勢將埋置於封築之內事涉如何敢此仰達矣上曰今番旣設合園之制置標石別無可論矣出擧條民始曰諸處假紅箭門係是文具今番一竝勿設只以永排紅箭門擧行事向伏承下敎而更爲看審則永排紅箭門間架狹窄不得奉進大輿而大紅箭門則間架闊大不可仍作永排矣洞口內外及左右夾紅箭門則勿爲設置而大紅箭門及永排紅箭門不可不各設敢此仰達矣上曰依爲之出擧條民始曰外梓室權安處所旣不別造假家奉安於香大廳何如上曰依爲之出擧條民始曰元分定賑廳米二百餘石戶曹米三百餘石今將輸來需用而運致極難兩處餘米竝移送宣惠廳以代錢換用則事涉兩便故敢此仰達矣上曰依爲之出擧條命民始先退敎益運曰假家已盡造成耶益運曰今始覆蓋矣上曰各別申飭使之從速訖役可也益運曰添補閣左右滿箭障子外蘆簾似當垂下何以爲之乎上曰置之可也上曰靷路今將修治乎益運曰今方伐木去根而郞廳尹光碩看檢爲之矣命退諸臣以次退出
정조 13년
行都承旨金光默坐左承旨趙衍德坐直右承旨李鼎運坐直左副承旨未差右副承旨南鶴聞坐同副承旨李壽咸坐注書徐有聞仕一員未差假注書趙台榮仕直事變假注書鄭履綏仕
정조 13년
藥房都提調李在協提調吳載純左承旨趙衍德啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定繼進湯劑爲宜臣等不任區區憂慮敢來問安竝此仰稟答曰知道昨旣入診今日亦差勝卿等退去宜矣
정조 13년
南鶴聞啓曰大司憲趙鼎鎭執義李運彬掌令李秉喆持平柳畊趙恪呈辭掌令閔彝顯在外監察茶時之意敢啓傳曰知道
정조 13년
金光默啓曰來初一日輪對日次矣敢稟傳曰爲之
정조 13년
以承旨房望傳于李壽咸曰仍
정조 13년
傳于李壽咸曰同副承旨與工曹判書入侍
정조 13년
以左副承旨李書九再牌不進罷職傳旨傳于金光默曰許遞
정조 13년
傳于李壽咸曰都監堂郞入侍
정조 13년
金光默以遷園都監都提調意啓曰表石前面大字篆文書寫官判敦寧府事尹東暹陰記書寫官奉朝賀趙暾今已正書睿覽次封入之意敢啓傳曰知道
정조 13년
趙衍德以兵曹言啓曰今此遷園時各差備忠贊衛八十八名依都監磨鍊以京有廳出用之意敢啓傳曰知道
정조 13년
李壽咸以吏曹言啓曰健元陵令金履珪呈狀內矣身素患痰癖之症挾寒猝發轉側須人萬無供職之勢云今姑改差何如傳曰允
정조 13년
李壽咸以忠勳府言啓曰今此遷園敎是時銘旌翣扇各差備當以忠義衛定送而入番忠義衛付祿遞兒只十八窠勢難推移依辛亥年例副司勇十四遞兒加出付祿何如傳曰允
정조 13년
趙衍德以備邊司言啓曰卽見守禦使金鍾秀摠戎使金思穆狀啓則今秋習操旣已停止巡點何以爲之事請令廟堂稟旨分付矣習操旣停巡點當行而今年畿甸之停操寔出軫念之特恩巡點亦爲一體停止何如傳曰允
정조 13년
趙衍德以備邊司言啓曰卽見忠淸水使柳文植報備局辭緣則以爲本營水操旣已停止安興城操今無疊爲之可論依例設行爲辭仍請指一分付矣本道操鍊水操則停止陸操則設行而安興城操係是陸操所當依所報許施而安興處在海口陸卒便同水軍今番大樑木輸運兵防船裝送船格之上來者多是此土之人此時聚鍊其勢似難今年城操特令停止何如傳曰允
정조 13년
己酉八月二十七日巳時上御重熙堂同副承旨與都監堂上入侍時同副承旨李壽咸假注書趙台榮記注官白慶楷金鳳顯都監堂上鄭昌順以次進伏訖上曰故參判韓光肇被謫蒙放後有先朝致祭之擧乎昌順曰果有致祭之事筵中又有嗟惜之敎云矣上曰伊時趙維鎭又有樹立之蹟乎昌順曰此人果有剛直之風而樹立則猶有勝於尹塾矣上曰趙雲亨之弟欲爲錄用卿意如何昌順曰雲亨之罪犯臣未能詳知矣上曰此等事實無以得見矣韓光肇家藏卿可借得否昌順曰或有借得之道矣上曰卿筵退後卽爲借來自政院入之可也昌順曰以都監事有仰達者矣銘旌書寫官詣都監書寫事命下矣銘旌書寫例有擇日當以來月二十九日擧行矣何以爲之乎上曰以念後擇日前期書寫可也昌順曰大轝前設木榼二坐上設鍮錚盤二坐又設諭貼匙六坐入盛六色實果矣肩輿前亦依此排設乎上曰唯昌順曰大轝邊首則着冠服肩轝邊首則着直領頭巾矣今番則何以爲之乎上曰一如大轝邊首服色可也昌順曰大轝長杠例着燔朱紅漆肩輿長杠例着丁粉漆矣今番則何以爲之乎上曰與大輿長杠同色着漆可也命退諸臣以次退出
정조 13년
己酉八月二十七日午時上御重熙堂都監堂上入侍時右副承旨南鶴聞假注書趙台榮記注官白慶楷金鳳顯都監堂上尹塾以次進伏訖上曰卿被謫蒙放時有先朝褒嘉之敎乎塾曰果有下敎而若曰日後當爲好人又曰此人可愛又於黑山島竄配時敎以生去死歸之慮移配海南矣上曰林德躋曾於先朝屢被恩數矣塾曰然矣上曰其家當有文跡耶塾曰似無所儲之文矣塾曰方泰熙事業欲仰奏而無異自己上事尙此含默矣上曰近因戶判言始詳知矣上曰誌文予方撰出今不闡明睿德誰復爲之以是之故取見卿等家所藏先朝下敎欲爲入錄卿筵退後所記有者自政院入之可也塾曰臣以都監事有仰達者矣今番奉轝程道稍遠故諸議皆以肩輿長杠一體裹皮爲好云何以爲之乎上曰依所奏爲之也上曰都監郞廳李恒演入侍賤臣承命出與李恒演偕入進伏上曰故參判曾於先朝仰承隱卒之敎乎恒演曰臣父生時亦承恩敎矣上曰當有家藏自政院入之可也命退諸臣以次退出
정조 13년
行都承旨金光默坐左承旨趙衍德坐直右承旨李鼎運坐左副承旨未差右副承旨南鶴聞坐同副承旨李壽咸坐直注書徐有聞仕一員未差假注書趙台榮仕直事變假注書鄭履綏仕
정조 13년
藥房都提調李在協提調吳載純副提調金光默啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰差勝之時不必請診卿等早爲退去宜矣
정조 13년
李鼎運啓曰前茂山府使柳心源陞拜吉州牧使有除朝辭赴任之命矣密符則以前牧使李殷福所佩密符傳授諭書則安寶後使院吏齎傳何如傳曰允
정조 13년
傳于李壽咸曰禮曹判書入侍
정조 13년
傳于南鶴聞曰同副承旨入侍
정조 13년
傳于李壽咸曰今番遷園時靈轝陪從東西班依此磨鍊擧行程道旣遠不緊殘司皆除之而雖上司及有貢物衙門皆自持飯切勿貽弊事令廟堂預爲嚴飭
정조 13년
以判敦寧尹塾牌不進推考傳旨傳于李壽咸曰待開門更爲牌招
정조 13년
吏曹口傳政事知事單尹東暹
정조 13년
趙衍德以司僕寺一二提調意啓曰本寺正作闕已久尙未出代內寺番次極爲苟艱令該曹口傳差出何如傳曰允
정조 13년
吏曹口傳政事以李永穆爲司僕正
정조 13년
李鼎運以訓鍊都監言啓曰本局千摠申遇文身病甚重勢難察任改差何如傳曰允
정조 13년
李鼎運以御營廳言啓曰依京畿監司狀啓批旨車子領去本廳別武士安德恒軍徐允海韓孝漢等各嚴棍十五度懲勵之意敢啓傳曰知道
정조 13년
己酉八月二十八日辰時上御重熙堂左承旨入侍時左承旨趙衍德假注書趙台榮記注官白慶楷金鳳顯以次進伏訖上命讀公事書判付訖上曰都監堂上鄭昌順出去園所與否知來賤臣承命出回奏曰纔已出去云矣命書公事判付訖命退諸臣以次退出
정조 13년
己酉八月二十八日午時上御重熙堂右承旨入侍時右承旨李鼎運記事官徐有聞記注官白慶楷金鳳顯以次進伏訖上命書傳敎曰初一日上樑時以內下米錢木用後分給工匠木手及該掌校吏卒施賞亦依定礎時例爲之事下諭于園所都監又命書傳敎曰魂遊石明日當輸運云聞穩缷然後憧憧之心庶可少弛今方別遣史官傳此意卿等亦須惕念期於利運運致後軍人優給雇價其餘校吏匠卒別爲施賞之意令園所都監知悉仍敎鳳顯曰今日內馳到水原與都監堂上眼同領運利運之後使諸堂郞爲馳啓爾亦列名於狀啓中而輸運之際都監堂郞以下及地方官一體領運之意分付可也命退承史以次退出
정조 13년
己酉八月二十八日未時上御誠正閣禮曹判書入侍時同副承旨李壽咸假注書趙台榮編修官曺亨壽記注官白慶楷禮曹判書李在簡以次進伏訖上曰故參判韓光肇獨未議諡乎在簡曰故參判李彝章議諡也韓光肇獨爲見漏故不無向隅之歎矣上曰此二人先朝俱有褒嘉之敎矣在簡曰果有嘉尙之敎又於筵中屢下思念之敎矣在簡曰今十月宗廟冬享大祭上旬內遷園相値將無以擇日在前如此之時有仲旬退行之例今番亦以仲旬推擇設行何如上曰依爲之出擧條在簡曰誕日箋文旣伏承置之之命而取考辛亥謄錄則誕日箋文以陳慰箋文封進旣以陳慰爲名則雖在啓園之後如例封進恐無不可依辛亥年例誕日箋文以陳慰箋文封進何如上曰雖有前例今番則置之可也出擧條上曰都承旨入侍賤臣承命出傳行都承旨金光默進伏上曰湯劑別無可合之劑日前所進香橘茶一貼煎入可也命退諸臣以次退出
정조 13년
己酉八月二十八日申時上御重熙堂同副承旨入侍時同副承旨李壽咸假注書趙台榮編修官曺亨壽記注官白慶楷以次進伏訖上命書傳敎曰先朝御製祭文書下時筵敎以將來諡號之資爲敎特以亞卿之故尙未爲之云而故參判李彝章賜諡亦已拔例爲之則故宰臣之獨不竝擧甚是欠事故參判韓光肇不待諡狀議諡事分付弘文館命書榻敎曰判敦寧尹東暹許遞令該曹口傳付職命書傳敎曰此重臣之特除都監之任不但念其人意謂資至正憲矣昨日始聞其不然事係記舊何拘中批行副司直尹塾判敦寧除授牌招察任命退承史以次退出
정조 13년
行都承旨金光默坐直左承旨趙衍德坐右承旨李鼎運坐直左副承旨南鶴聞坐右副承旨曺遠振坐同副承旨李壽咸坐注書徐有聞仕直一員未差假注書趙台榮仕事變假注書鄭履綏仕
정조 13년
藥房都提調李在協提調吳載純副提調金光默啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定繼進湯劑爲宜臣等不任區區憂慮敢來問安竝此仰稟答曰今日差勝勿爲入診
정조 13년
趙衍德以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
傳于李壽咸曰承旨前望單子入之待下批牌招察任
정조 13년
吏曹口傳政事副司直單李書九
정조 13년
金光默以弘文館言啓曰修撰李龜雲疏批已下卽爲牌招察任何如傳曰允
정조 13년
以修撰李龜雲牌不進罷職傳旨傳于金光默曰只推
정조 13년
李壽咸以遷園都監都提調意啓曰丁字閣上樑文園所都監郞廳吳在文今日奉往之意敢啓傳曰知道
정조 13년
南鶴聞以禮曹言啓曰因遷園都監堂上鄭昌順所啓銘旌書寫以念後擇日前期書寫可也事命下矣銘旌書寫吉日時令日官推擇則來九月二十七日辰時爲吉云以此日時知委擧行何如傳曰允
정조 13년
李壽咸以兵曹言啓曰卽接弘化門入直哨官金相九手本則率領軍李泰燁猝發暴疾以致闕直云莫重宿衛之軍旣入省記之後有此闕直之擧事極驚駭闕直軍李泰燁令攸司從重科治當該領軍哨官金相九趁未覺察晩始來告之罪不可無飭令該府拿問嚴處集賢門入直軍一名依例代直何如傳曰允
정조 13년
李壽咸以吏曹言啓曰咸鏡道南北關願納私賑人別單中會寧幼學吳鵬培願納穀爲二百七十三石鏡城幼學玄檝願納穀爲一百一石鏡城幼學金鳳顯願納穀爲六十四石而上項三人係是士人故或請郞階成給或請烟役勿侵矣批旨內百石以上人賞加未滿百石者帖加而吳鵬培玄檝雖曰士人如願陞資依例施行否則依年前金泗昌例捧承傳施行事命下矣因傳敎移關本道則回移內玄檝吳鵬培金鳳賢陞資願不願詳問後馳報之意發關於地方官則所報內渠輩雖士人居在邊地投筆從武願爲加資之意報來云依傳敎吳鵬培玄檝賞加施行金鳳賢帖加成給何如傳曰允
정조 13년
副修撰李晴疏曰伏以皇天默佑園寢改卜於吉地玄封已啓聖慕冞切於終天愴忭欽歎大小惟均仍伏念臣承重祖父年今八十有三近年以來衰病沈綿雖在寧時氣息凜綴自經今夏潦暑衰日益甚病日益添奄奄床褥不絶如縷臣之前後陳懇受暇歸省非止一再伏想日月之明庶或俯諒而垂憐矣不自意向來薇垣玉署除旨屢降馹召聯翩適又其時臣之祖病添劇臣左右扶將不忍頃刻離捨積犯違傲臣分都虧嚴命之下蒼黃就道嶺海鈇鉞乃分之宜而恩宥遽下職名自在顧臣無狀何以得此於聖明之朝也臣於是益不勝驚惶感激冒沒出肅黽勉隨行今至兩箇月矣卽接鄕信臣之祖父忽自日前宿疾添加別症闖發膈間衝亘之氣腹中圇囷之症迭相往來動輒昏倒飮啖全却眞元益脫矧又老人心弱病懷多戚時或思臣呼臣發爲譫語至願未死前一見臣自聞此報方寸煎熬心魂飛越雖欲自定其勢末由顧今大禮膈月擧朝駿奔之時區區言私決非臣分之所敢安而如得旬日之暇歸見病祖隨意救療俟間上來伸哀於禮奉之夕則臣死之日猶生之年玆敢不避僭猥之誅冒死陳章徑尋鄕路臣罪至此尤增萬死伏乞聖明亟削臣所帶職名仍治臣瀆擾之罪以肅朝綱以安私分不勝幸甚臣無任屛營祈懇之至謹昧死以聞答曰省疏具悉爾其勿辭往護
정조 13년
己酉八月二十九日辰時上御重熙堂左承旨入侍時左承旨趙衍德假注書趙台榮記注官白慶楷記事官金祖淳以次進伏訖上曰判敦寧尹塾牌去來知入賤臣承命出回奏曰尹塾以無敦寧方欲陳疏云矣上曰先爲肅謝以爲陳疏事分付賤臣承命出傳上曰都監堂上入侍賤臣承命出與都監堂上鄭民始偕入進伏上曰石物俱是上品乎民始曰石材果皆極品而石理亦爲堅緻矣上曰然則鐫刻不難乎民始曰石理細密初無虧缺之慮故至於鐫刻猶勝於他石云矣上曰植木始自何時耶民始曰葉落後始可種之矣民始曰元分定統營木十五同移送遷園都監矣因兩都監之竝爲發關該營加送十五同旣已上來之後還送亦有弊本都監物力頗有不足之慮而內都監亦甚苟艱云統營加送木十五同仍爲捧上五同則加劃內都監十同則自本都監取用何如上曰依爲之出擧條命退諸臣以次退出
정조 13년
己酉八月二十九日午時上御誠正閣右承旨與判敦寧入侍時右承旨李鼎運假注書趙台榮編修官曺亨壽記注官白慶楷判敦寧尹塾以次進伏訖上曰卿今環玉予實爲喜而今玆特加亦非但予之所賜也塾曰恩資至此實無仰達矣上曰年今幾何塾曰五十六歲矣上曰卿之陞資非駙馬非宗臣而只加資級矣如卿等者豈不爲吏兵判乎鼎運曰故重臣南泰會兄弟俱經兵判矣上曰昨見卿所上文字予終日難以爲懷矣塾曰雖當尋常之時若臨園所則孺慕之懷必難寬抑況當此時愆節久未復常自今更勿動駕於園所時或展拜於本宮誠宜矣命退諸臣以次退出
정조 13년
行都承旨金光默坐左承旨趙衍德坐右承旨李鼎運坐直左副承旨曺遠振坐右副承旨南鶴聞坐同副承旨李壽咸坐直注書徐有聞仕一員未差假注書趙台榮仕直事變假注書鄭履綏仕
정조 13년
藥房都提調李在協提調吳載純副提調金光默啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道卿等不必入侍矣
정조 13년
李鼎運啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 13년
傳于李壽咸曰傳香承旨馳詣宗廟景慕宮奉審摘奸以來
정조 13년
傳于李鼎運曰魂遊石今日當運致豈勝憧憧況上樑在明凡事尤爲致精運致穩稅形止卽令畿營星火探問魂遊石外體大石物未運致者爲幾許此後以穩運形止陸續狀聞事亦令畿營卽爲傳撥知委都監
정조 13년
玉堂前望單子入之校理沈晉賢副校理申獻朝修撰李遇濟副修撰朴基正落點
정조 13년
以江華留守狀啓案付船發送事傳于南鶴聞曰直送工曹用餘卽爲還送事回諭亦爲分付該曹
정조 13년
以金相九囚單子傳于李鼎運曰以草記勘放
정조 13년
南鶴聞以備邊司言啓曰卽見京畿監司徐有防所啓則以爲因平壤府慰諭宣傳官書啓長湍府大同田捧小米事關問該邑矣邑報今始來到依朔寧等峽邑之田捧田穀畓捧畓穀例收捧爲辭而本府卽是田畓相半之地當初大同磨鍊時與楊廣等峽野參半之地少無異同間於畓穀失稔之時有狀請參半之捧此不過一時權宜之政而本府處在兩西孔路公私策應專用小米則其所變通適足爲貽弊之端仍舊貫置之事請令廟堂稟處矣正貢事體與他自別當初節目又極嚴重元無推移代捧之規而間因災荒特命代納此乃格外殊恩不可援而爲例者今者道臣陳達事面旣甚正當且該邑需用亦有貽弊之慮則不可以一時權宜之政仍作不易之制長湍府大同依前以米收捧之意分付道臣何如傳曰允
정조 13년
趙衍德以備邊司言啓曰頃因黃海監司狀啓各樣軍布許令純錢代捧而其中稍勝處錢木參半事覆啓分付矣卽見該監司李洪載狀啓則以爲本道綿歉挽近所無列邑被災到處同然稍勝尤甚區而別之其勢末田請令廟堂稟旨分付矣綿農荐歉雖已知之經用匱乏亦所當念初不硬定分數使之量宜擧行者闊狹贏縮一付本道期於實惠下究之意而今者道臣不欲區別其優劣更援昨年特敎狀聞之例直以其勢末由等語章皇稟啓者事體所在極爲未安道臣從重推考民情所係旣已屢煩陳請且有昨年已施之特恩則一向靳持亦非仰體德意之道竝許純錢代納之意分付何如傳曰事關民隱豈可以此時或忽至於兩西目下民情亦所矜悶者代錢之請何待回啓後許施民事雖重國體宜顧昨見該伯狀辭萬萬駭然廟堂苟有不察民隱之失爲道伯者以去就爭之自有古人已行之事雖欲以狀啓更請委曲其辭囁嚅發說卽藩臣之體也近來諸道狀體無異喉院之繳還有司之執藝流弊不可不念原狀之令本司稟處者意蓋此也推考薄勘不足以尊事體該道臣越俸一等枚擧此意申飭諸道後勿敢襲謬此敎亦非出於壅遏民情而惟朝令莫敢違之意竝令知悉雖非回啓已欲處分本道納各樣軍布特令代錢事卽爲分付可也
정조 13년
趙衍德以訓鍊都監言啓曰昨日本局諸將官射會時哨官趙常翼黃檄金吉行俱未滿四矢韓尙贊無分竝依例汰去之意敢啓傳曰知道
정조 13년
趙衍德以訓鍊都監言啓曰卽接弘化門入直哨官金相九手本則入直軍中李泰燁爲名漢今日夕食代出去後仍爲不來以至闕番云莫重宿衛軍兵無端闕到聞極驚心泰燁査實嚴處當該哨官不可無罪決棍汰去臣亦有常時不能檢飭之失惶恐待罪之意敢啓傳曰知道卿則推考
정조 13년
南鶴聞以義禁府言啓曰時囚罪人金相九以草記勘放事命下矣金相九傳旨內率領軍李泰燁猝發暴疾以致闕直云莫重宿衛之軍旣入省記之後有此闕直之擧事極驚駭趁未覺察晩始來告之罪不可無飭令該府拿問嚴處罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖云矣金相九杖八十收贖奪告身三等放送何如傳曰允如有功議各減一等
정조 13년
己酉八月三十日巳時上御重熙堂左承旨與都監堂上入侍時左承旨趙衍德假注書趙台榮記注官白慶楷記事官金祖淳都監堂上徐有隣以次進伏訖上命書傳數曰今聞玉堂轉稟之言以故參判李彝章正卿贈職後贈諡爲奏此宰臣加贈亦無妨而予則曰文衡曾經則猶以亞卿贈諡此例之倣用尤合表異之擧故宰臣韓光肇議諡勿拘資品爲之且況先朝恩敎信如金石區區格例尤不必較量以此意分付弘文館上曰玉堂番次近或苟艱耶衍德曰下番尤爲苟艱云矣命書傳敎曰議諡有命玉堂不可不備員番次亦甚苟艱云未肅拜及在外人員許遞與未差之代前望單子入之待下批牌招察任有隣曰日前始聞景慕宮三年內祭享所用各樣果品尙未會減云事體所在萬萬未安旣聞之後不可稽滯考出各種數爻以元貢所受卽爲會減何如上曰依爲之出擧條有隣曰孝昌墓員役以下接濟之道請得禁營錢五千兩以爲買給位田之計矣旋因掣肘之端尙未就緖而渠輩事勢終不可不念臣意則禁營錢出給畿湖一體貿穀明年爲始依例糶糴限五年以條計給資活仍自本曹磨以歲月遺儲錢稱數買得願賣田畓俾作五年後支用之需今年則依耗條數爻先推移出給而若是經紀之際不可無句檢之人事關土地屬之版籍仍令該色郞廳李周憲姑爲兼管擧行何如上曰依爲之出擧條命退諸臣以次退出
정조 13년
行都承旨金憙坐行左承旨李漢豐坐直行右承旨徐鼎修坐左副承旨鄭東浚坐右副承旨閔台爀坐同副承旨李勉兢坐注書徐有聞仕一員未差假注書趙台榮仕直事變假注書鄭履綏仕
정조 13년
藥房都提調李在協提調吳載純左承旨趙衍德啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道出宮時自可見之不必入侍矣
정조 13년
李壽咸啓曰大司憲趙鼎鎭執義李運彬掌令李秉喆持平柳畊趙恪牌招啓辭未下掌令閔彝顯在外監察茶時之意敢啓傳曰知道
정조 13년
李壽咸啓曰禁衛營將官來言今日本營軍兵日次私習云矣敢啓傳曰後日次爲之
정조 13년
李壽咸啓曰御營廳將官來言今日本廳軍兵日次私習云矣敢啓傳曰後日次爲之
정조 13년
南鶴聞啓曰來初五日朝參日次矣敢稟傳曰停
정조 13년
曺遠振啓曰輪對官來待矣敢啓傳曰後日次來待
정조 13년
傳于曺遠振曰都承旨懸病許遞前望單子入之待下批牌招察任
정조 13년
曺遠振以內醫院都提調提調意啓曰副提調金光默謂有身病今日問安不爲仕進卽爲牌招何如傳曰許遞
정조 13년
趙衍德啓曰藥房都提調李在協提調吳載純有稟達事來詣請對矣傳曰何必如是乎都提擧兼帶免副提調遞差
정조 13년
趙衍德啓曰左議政李在協有時急稟達事來詣閤外請對矣傳曰退去
정조 13년
李壽咸啓曰諸承旨有稟達事來詣閤外請對矣傳曰退去
정조 13년
李鼎運啓曰時原任閣臣有稟達事來詣閤外請對矣傳曰退去
정조 13년
趙衍德啓曰左議政李在協更爲冒死請對矣傳曰兼帶免副且有下敎則不惟不胥命乃反屢瀆誠萬萬慨然矣
정조 13년
李壽咸啓曰諸承旨有稟達事更爲請對矣傳曰竝遞差前望單子入之待下批牌招察任
정조 13년
李鼎運啓曰時原任閣臣冒死更爲請對矣傳曰卽爲退去
정조 13년
承旨前望單子入之金載瓚李漢豐徐鼎修鄭東浚閔台爀丁範祖落點
정조 13년
徐鼎修啓曰左議政李在協雖伏承嚴敎請寢時急冒萬死更爲求對矣傳曰何至今守閤乎卽爲退去
정조 13년
金載瓚啓曰都承旨金載瓚有時急稟達事來詣請對矣傳曰卽爲退去
정조 13년
徐鼎修啓曰時原任閣臣冒萬死更爲請對矣傳曰退去
정조 13년
徐鼎修啓曰判府事徐命善左議政李在協判府事李性源以爲不但請寢動駕之萬分時急慈敎之下政院擧行極爲駭然願借方寸之地以爲請寢動駕請罪喉院之地云矣敢啓傳曰慈敎之下尙不聞知政院事萬萬駭然今則酬應尤難卿等卽爲退去
정조 13년
金載瓚啓曰都承旨金載瓚雖伏承退去之敎而冒萬死更爲請對矣傳曰退去
정조 13년
徐鼎修啓曰判府事徐命善領議政金熤左議政李在協判府事李性源右議政蔡濟恭雖伏承退去之敎動駕下敎還寢之前不敢退去更爲冒萬死請對矣傳曰酬應雖難慈敎之下亦不敢一向牢拒當召接姑待之
정조 13년
金載瓚啓曰都承旨金載瓚冒萬死更爲求對矣傳曰今則酬應難矣退去
정조 13년
徐鼎修啓曰時原任閣臣冒萬死更爲請對矣傳曰今則酬應難矣退去
정조 13년
傳于徐鼎修曰請對大臣以下入侍
정조 13년
傳于徐鼎修曰都監堂上入侍
정조 13년
有政吏批判書金鍾秀進參判李秉鼎陳疏參議未差行右承旨徐鼎修進以李祖源爲吏曹參議洪應辰爲左尹沈煥之爲工曹參議趙靖世爲敦寧都正李英胄爲健元陵令元重擧爲掌苑署別提鄭弼祚爲宗簿寺主簿申光履李書九爲分承旨鄭存中爲分兵曹參議尹得孚爲分兵曹正郞尹行履爲攝司僕正朴長卨李濟萬爲攝相禮李性源爲內局都提調禁府都事趙厚鎭童蒙敎官李翊模相換承文正字單尹淙中學訓導單金乃默東學訓導單承慶恒故別檢李宜楫贈吏參例兼故參奉李世規贈吏議副摠管李普溫兩代追贈贈吏判尹命勳贈左贊成例兼故左尹尹植贈吏判例兼判敦寧尹塾兩代追贈以徐榮輔爲檢詳李秉鼎爲同義禁
정조 13년
兵批兼判書具允鈺進參判申應顯參議朴宗岳病參知洪文泳入直行左承旨李漢豐進以李燁爲內禁將曺允彬爲五衛將申益彬爲都摠管韓光綮爲分副摠管尹衡東爲都摠都事申光輅爲分都摠都事金瑞輯爲訓鍊主簿權玭爲備邊郞尹弘心爲武兼同知單崔光魯僉知三單李始喆柳載河金光洙副護軍單尹得弘副司直單趙尙鎭金光默尹師國李祖承曺允大安廷玹李敏采柳甲基申馥副司果單李龜雲李晴副司正單元永卨
정조 13년
以內醫院提調望筒傳于鄭東浚曰今番遷園時祭奠所用多有本院擧行番次雖苟艱與都監擧行亦多相關者輪回爲之未爲不可前望單子入之待下批牌招察任
정조 13년
內醫院提調前望單子入之鄭昌順落點
정조 13년
李漢豐啓曰卽者議政府錄事來言左議政李在協以爲前後昏錯非止一二兼帶雖解罪負未勘走伏金吾門外恭俟鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 13년
李漢豐啓曰卽者義禁府都事來言左議政李在協今方待命於金吾門外云係是大臣去就敢啓傳曰知道
정조 13년
兵曹以任嵂爲左邊捕盜大將李漢豐啓曰新除授左邊捕盜大將任嵂卽爲牌招傳授命召及大將牌傳令牌何如傳曰允
정조 13년
以園所都監堂上狀啓校吏匠卒分等施賞數爻開錄事傳于鄭東浚曰石工之當初取便雖極可駭亦由於未諳石理之致況許多石物趁期浮出以至魂遊石而無事穩運渠輩亦可謂有功邊首爲先帖加成給其餘石工觀日字多寡自本都監分等別給錢木事回諭今則功過相準輸石監造官領運校吏等勘罪竝分揀事一體回諭
정조 13년
以園所都監堂上狀啓魂遊石外體大石物未輸運形止馳啓事傳于鄭東浚曰體大石物之一番運致此心憧憧殆欲髮白魂遊石則事體自別不可不除卜後輸入鍊正而其他未運石物中體大者鍊正後輸入未知如何事勢如難便則每輸入時堂上或本府使中出往各別看檢俾無一毫疎忽之弊魂遊下礴石兩片猶體大下鋪之石長廣大小亦無所關自全片改爲兩片猶出於恤民弊之聖德則況本園事役之必欲無弊卿等亦必量知旣用合園之制則亦宜用深量下礴石今番用四片分片後從便分運未必不爲省力之一端亦未知如何卿等知此意便宜決定從後具意見狀聞事回諭
정조 13년
以園所都監堂上狀啓上樑吉時令該曹推擇事傳于徐鼎修曰吉時則申時先立東柱爲吉云以此擧行事回諭作甕家初三日太遠以舊園所事役觀之以未鍊正材木猶於一二日內爲之況已治待者乎此意知悉令京都監更擇可合日字數日下送自本都監量宜爲之事卽爲回諭
정조 13년
以園所都監狀啓丁字閣上樑文正本中年月下日字變通事傳于鄭東浚曰朝筵已有下敎於京都監者卿等從便添劃事回諭
정조 13년
承旨前望單子入之金憙李勉兢落點
정조 13년
兵曹口傳政事副司直單金載瓚
정조 13년
以校理沈晉賢牌不進罷職傳旨傳于徐鼎修曰只推
정조 13년
徐鼎修啓曰卽者副校理申獻朝副修撰閔昌爀謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 13년
李漢豐以遷園都監都提調意啓曰作甕家初三日太遠令京都監更擇可合日字數日下送自都監量宜爲之事命下矣作甕家吉日令日官推擇則今九月初七日辰時同月初八日卯時爲吉云以此日時知委于園所都監之意敢啓傳曰知道無論初三初七初八令本都監商量事勢從便爲之事分付
정조 13년
徐鼎修以兵曹言啓曰今此永祐園展拜時右邊捕盜大將趙圭鎭以訓鍊都監中軍隨駕矣還宮間以左邊捕盜大將李漢豐姑令兼察何如傳曰何必番番草記乎自今至遷園間動駕時兼察勿稟擧行事令政院牌招聽傳敎雖以別雲劍守宮望言之曾有仍用之命則番番書入兵判事極爲多事此已未安此時酬應認爲無難節節未安矣
정조 13년
李漢豐以訓鍊都監言啓曰今九月初一日永祐園擧動時依兵曹節目金虎門軍十名軍餉色軍二十名除出將官率領挾輦侍衛南營馬兵十六名屛門把守次禁衛營御營廳定送十八名及廣智營軍四十名北營標下軍三十五名各其將官及北營入直將官率領待標信出用而還宮後還入直所之意敢啓傳曰知道
정조 13년
徐鼎修以義禁府言啓曰金相九杖八十收贖奪告身三等事照律草記批旨內如有功議各減一等事命下矣金相九十一代祖國光敵愾功臣云功減一等杖七十收贖奪告身二等之意敢啓傳曰知道
정조 13년
判敦寧尹塾疏曰伏以聖孝所格吉地有待玄隧更卜涓辰漸邇帀域含生一悲一慰伏況我殿下以三十年不匱之誠追遠之聖慕如新之幽冤儻復如何至如臣者不死當時幸睹今日一則訟罪二則增悒而已仍伏念臣以無狀賤品獨蒙鴻造前後寵擢咸出非常之眷次第榮秩徒增欺天之懼千萬夢想之外聖心特軫於念舊復以臣超資越級特授臣判敦寧之崇銜臣惝怳失守實無所容身之地噫臣之空疎迃闇百無一肖之這箇樣子非徒臣所自知聖明亦已俯燭無餘矣何如是不量人器不惜淸顯必授於無一事可慨之人乎召牌荐臨促臣肅命臣含恩畏義震越章皇少伸叩謝之忱而第臣敦寧已終曾除是府者屢矣每以援例獲免今於見職雖仰感仁天父母之至恩實無唐突供職之勢矣伏乞聖上勿謂臣例讓俯察臣至懇亟收超秩之命仍令有司稟處遞改一以重公器一以安私分千萬幸甚臣旣非臺閣及玉署則乞免之章不宜贅陳他事而愚衷所激不避猥越敢此略陳前席未畢之說伏願勿以人微而棄其言俯垂諒察焉大抵自古達人處變之道雖當罔極之時必安心定志隨事盡道毁不滅性哀不過禮不至乎自病其體自損其生而今殿下上有宗祧之付托殿宮之定省下有祚胤之趾望億兆之瞻戴而當此遷奉之時哀而過節慼而損候悲慟疚懷有若村閭士庶之不愛其身任情縱哀者然臣民無窮之慮雖未及俯察而獨不念至重至大之地極艱極危之時乎臣非不知聖心痛惋寔出於三十年結轖之餘而臣愚死罪以爲勿復爲過中之哀踰禮之慟惟以安心定志務自寬譬園所行幸必爲停止一日二日玉候必臻於康泰之境臣民頌祝孰大於此者乎臣無任屛營祈懇之至答曰省疏具悉遷奉前頻往展省出於少伸莫逮之慟日前筵奏旣有縷縷辭敎則更何提及於疏中乎今日又不得不出令卿勿煩請至於敦寧旣非全無亦足引用卿其勿辭行公
정조 13년
吏曹參判李秉鼎疏曰伏以仙寢纔啓聖慕冞新緦制普受群情增愴伏惟孝思出天至痛弸結曉夜疚毁玉候愆和區區下情自不勝焦慮煎迫之至念臣畸人耳豈堪復齒於淸朝百執事之末而伏蒙我聖上以天地覆燾之仁兼父母顧復之慈終始全保曲費造化使之漸沐恩波復廁周行臣之頂踵毛髮皆聖上賜也只擬未死餘日寤寐感戴殫竭奔走粗效涓埃之報而已分外淸要實非臣夢想之攸及而數遭銀臺誠切覲光五朔泮課義同往役不少辭巽冒昩承當而反顧初心尙有餘愧不自意天官佐貳之命忽降於事會至重之時雖不得不拚棄四維章皇一肅而今若諉以出脚因仍冒蹲則無論臣私心之萬萬恧蹙亦豈所以仰體我聖上前後曲庇之德意也哉且臣狂妄疎率信心直行以致仇怨溢世十顚九仆雖在閑司漫職猶懼冥墑招殃機弩暗伺今玆見職卽世所稱睢盱之場其衆怒群猜必敗無幸不待智者而可知臣雖欲貪戀榮寵低回盤礴以殿下天地好生之德忍見赤子之入井而不之恤乎況臣之忝叨銓部若隔前生灰心榮塗已過十載班聯之間名面尟知官方之際格例都忘縱使臣抖擻神精依樣葫蘆決知其齟齬僨事而猶屬例讓未暇煩陳連値淸齋疏籲見阻荐犯違傲此時尤悚一出行政雖緣嚴畏滿心慙恧歷日未已抑臣又有懇迫情理臣之老母素患胸腹之痛近因日候之過冷挾感重添症形危篤臣以孑然單身見方左右扶將煎熬罔措卽因開政有命召牌儼臨而頃刻離捨實無其路玆敢隨詣禁扃之外略控切至之懇伏乞聖明俯垂鑑察將臣所帶職名亟行鐫改以嚴銓選俾便救護不勝大願答曰省疏具悉卿其勿辭救護母病
정조 13년
己酉九月初一日卯時上詣眞殿展拜還道坐直承旨入侍時右承旨李鼎運假注書趙台榮編修官曺亨壽記注官白慶楷以次侍立訖上命書傳敎曰今日當詣園所該房知悉駕入賓陽門還內承史以次退出
정조 13년
己酉九月初一日巳時上御誠正閣時原任大臣閣臣請對入侍時判府事徐命善李福源領議政金熤左議政李在協判府事李性源右議政蔡濟恭一提學金鍾秀檢校提學吳載純一直提學金憙檢校直閣鄭大容直閣李晩秀待敎金祖淳行都承旨金載瓚行左承旨李漢豐行右承旨徐鼎修左副承旨鄭東浚記事官徐有聞假注書趙台榮記注官金健修記事官李相璜以次進伏訖命善等曰聖體若何上曰一樣矣命善等曰向者旣伏承勿復動駕之敎臣等竊以爲聖敎堅如金石少弛憂慮之忱矣不意今者又有此動駕之命臣等相顧愕眙不勝焦迫之至亦非所望於殿下者也況今膈候未復天和愆度尙在靜攝此時豈可爲勞動之擧耶熤曰臣等急於請寢園幸未及論罪喉院而慈敎誕下之後承宣事萬萬駭然矣上曰慈敎下政院則先爲正書入啓待下敎頒布是前例而今日則頒示外間而予猶不知是豈成說乎命善曰事體也事面也俱不成說諸承宣不可無罪矣上曰初則他不暇顧必欲動駕慈敎旣下之後雖明日動駕今日不可爲之矣命善曰聖敎誠然亟降下敎焉命書榻敎曰今日展拜下敎置之上曰眞殿朔望展拜每於開東前爲之而回還之際自致遲滯此時慈敎似下於藥院而中官亦不知前例不稟予而直爲頒下此亦可駭而藥院提調及承旨遞差殆若慈敎後事是果成說乎熤曰臣等伏聞有園所動駕之命急於請寢倉皇詣闕來到閤外始伏見慈殿下藥院諺敎憂念聖候責勉諸臣者諄複懇到不啻縷縷臣等奉讀未竟感涕無從惶汗交逬臣等不忠不誠之罪固無所逃而雖以今日政院事言之慈敎下藥院後不卽謄書入啓稍久之後始爲上聞者揆以道理萬萬駭然其在重事體之道不可置而不問今日在院諸承旨一竝罷職何如上曰依爲之其中右承旨今日展拜還道入侍勢未及周旋勿論可也熤曰藥院進去承旨則所失尤大施以削職之典何如上曰削職太過罷職不敍可也出擧條命善曰當該中官亦不可無罪矣上曰此是慈殿中官何以論責乎在協曰藥院求對啓辭旣入之後慈敎始下故臣意則將爲入侍以達慈敎矣未及登筵又未先稟非但承宣有罪罪實在臣不勝惶悚矣上曰此則於卿不必深引而卿之前後所失卿能知之否在協曰臣僨誤旣多未知其何事爲罪也上曰日前湯劑事也筵敎之下史官則以香橘茶知之副提調則以天香二陳湯煎入至有終後微稟之擧若承宣是則史官何敢妄言史官是則承旨難免其罪事當請罪其一者而終無一言揆以事體豈不如何乎在協曰臣之昏聵之罪於斯益著矣命善曰御藥之體重何如事體何如則伏承下敎藥院擧行全不成說矣上曰右相曾已久叨於藥院之任似當知其無如許之事矣濟恭曰御藥何等重大則寧有如許之事也上曰先朝有空器入之之擧卿等知之乎濟恭曰伊時提調卽故相尹東度而果有空器入之之事以至臺言之峻發矣命善曰今番事尤有異於空器入之之擧矣上曰今若書其事實事涉重大故仍爲置之矣在協曰此莫非臣罪矣上曰卿於筵中輒發色目之說是豈可言之事耶且向日旣入請診啓辭不承批旨徑先出去此是卿誕率之致予所取用者良以是也後勿如是可也在協曰臣罪至此不敢晏然當先退胥命矣上曰予旣知卿故有此無隱之敎卿何必先退乎上曰昨日是魂遊石運入之日予果終夕憧憧矣及見狀啓果得穩運不勝喜幸矣熤曰凡今百事人皆盡意竭誠故如船運等事亦皆無頉誠極多幸矣上曰上樑或値運石之日則恐有欠精之慮使之退定於初三日矣命善曰雖以初三日爲之工役似當有裕矣上曰上樑文干支下一日之一字以三字加劃事言于都監堂上可也熤曰今則吉日漸近大禮將迫伏未審惠慶宮氣候諸節若何上曰向筵亦有下敎而自聞右相筵奏慈心少安爲一分仰慰之道矣命善曰伏承下敎實不勝喜幸而目今仰慰慈心之道亦惟在於聖躬之萬康伏願克盡保嗇之方毋損靜攝之候焉濟恭曰俄者下敎雖明日動駕今日不可爲之之敎臣等固知出於周文順旨之孝切不勝欽仰萬萬而今玆慈殿下敎之本意非但今日之請寢雖在尋常之時若臨園所必增孺慕之懷以損聖候之節況此時乎況靜攝時乎伏願仰體慈志無損靜攝之方焉命善曰啓園日躬臨園所哀毁過度以致玉候添損伊日焦遑大小惟同臣等固當積誠竭力必期請寢園幸而前後動駕誠未孚格一未準請乃於今日至有慈敎之誕下辭旨懇到責勉臣等臣等尤不勝感泣無地而慈殿之視臣等皆不忠無狀無異禽獸知之臣罪至此萬殞猶輕矣上曰尹塾疏中亦有云云將欲展謁於本宮而服色何以則爲好耶禮曹節目雖以素服磨鍊而論以國典初無白衣入廟之制且吉帷宮有異曾在先朝丁丑年題主時借用吉服今亦依此例當爲借吉乎命善等曰似然矣上曰本宮展謁時服色姑未決定卿等各陳所見可也命善曰禮曹之以白袍磨鍊似以當宮之故而廟中服素終涉未安亦不可純用常時服色臣意則出還宮及展拜時皆御黑圓領袍似或得宜而事關典禮不敢質言矣福源曰廟中服素雖涉未安而視常時亦宜微有變節黑圓領袍乃是淸齋所御之服恐不爲無義矣熤曰廟宮行禮時服色雖用借吉之義而當宮則似當微有變節出還宮及宮內行禮竝用黑圓領袍恐爲得宜矣在協曰旣不可服素則一依常時服色行禮似宜而出還宮時則不可無變節御黑圓領袍恐爲得當矣性源曰服色有關典禮雖不敢質言仰對而出還宮時御黑圓領袍展拜時御常時服色則變節之意借吉之義似或兩得矣濟恭曰服素入廟終涉如何出還宮與展拜時俱御黑圓領袍稍存變節之義恐爲得宜矣上曰從多議可也熤曰自上旣御黑圓領袍則陪從諸臣當以無揚黑團領隨駕官司之入直服色亦宜用此例矣上曰依爲之出擧條上曰無廟謨可陳乎在協曰備堂中父在相職則許遞備堂旣有先朝定式行都承旨金載瓚兼帶備局堂上之任今姑減下何如上曰依爲之出擧條鍾秀曰故宰臣韓光肇賜諡之命有以仰見追念舊事之聖意矣故承旨任珹鄭純儉故縣令金履坤之伊時樹立自上曾已俯悉至有其家子孫收用之命矣今當此時合有褒贈之典故敢達上曰諸大臣之意何如命善曰三人中任珹尤爲卓異鄭純儉金履坤次之褒贈之典宜有分等矣濟恭曰臣於其時適在草土諸臣實蹟未有聞知而但聞任珹之倉卒盡分樹立卓然無愧於昨年賜諡之臣贈以正卿實合褒忠之典矣性源曰三臣中任珹樹立最卓異其爲盡分無異於贈諡諸臣矣上曰贈職正卿可也濟恭曰鄭純儉金履坤二人臣實未詳其事實而向日判敦寧臣尹塾旣以目擊之人有所提奏至下子孫錄用之命則到今隨品貤贈似不必靳惜矣上曰竝贈職可也出擧條鍾秀曰贈職之法毋論高下如非特敎超品則只贈一階乃是法典而挽近以來此法蕩然堂下官以下則高下隨意不拘品級有乖朝家守舊章惜名器之本意此後則贈職只加一階之法申明復舊且如儒生之以一行褒贈者只贈參下官最著者贈以六品職其中尤卓然者稟旨後始許贈臺侍何如上曰依爲之出擧條濟恭曰榮莫大於贈職故故大臣徐敬德追贈也只有贈以刑曹正郞之論而近來則官之高下隨意爲之是甚可怪矣上曰褒贈之意豈在於官之高下耶濟恭曰凡事自下而上易自上而下難雖至賤之人輒贈左尹今若猝以該曹郞官許贈則受贈之人必致落莫反不欲受贈矣熤曰贈職是重典顧不在於官之高下而近來則果有此弊矣命善曰近聞嶺南綿農比諸道稍登而本道伯飭餘列邑雖一駄綿一疋布毋得踰嶺故都下綿政由是甚艱價直踊貴云事涉如何矣熤曰臣姑未的聞而果若信然當嚴飭道伯俾無遏糴之弊矣命大臣以下先退命書傳敎曰政官牌招開政命退承史以次退出
정조 13년
己酉九月初一日午時上御重熙堂都監堂上入侍時行右承旨徐鼎修假注書趙台榮記注官白慶楷記事官金祖淳都監堂上徐有隣以次進伏訖上命書傳敎曰都承旨同副承旨許遞前望單子入之待下批牌招察任又命書傳敎曰明川金化龍之捐財瘞埋至於百餘人之多殊甚嘉尙聞於史官回奏可知其實蹟令該曹今日政帖加成給有隣曰三色燭籠火鐵燭籠紅箭門內例以忠贊衛奉持路上則軍人奉持而取考近年謄錄則忠贊衛因傳敎除之以別監擧行矣今番則何以爲之乎上曰今番當自大轝所排列當用闕門外例矣如不實烏合之忠贊衛則已有丙午前例元非可論雖以別監言之闕門外例不用之勿爲磨鍊可也出擧條命退諸臣以次退出
정조 13년
己酉九月初一日未時上御重熙堂戶房承旨入侍時左副承旨鄭東浚假注書趙台榮記注官白慶楷記事官金祖淳以次進伏訖上曰檢詳旣在闕中而尙不肅謝其委折知入賤臣承命出回奏曰問于檢詳徐榮輔則以爲有私義之難安已自玉堂不得出肅云矣上曰此與館職有異卽爲肅拜事分付命退承史以次退出
정조 13년
己酉九月初一日初更上御重熙堂坐直承旨入侍時行左承旨徐鼎修假注書趙台榮記注官白慶楷記事官金祖淳以次進伏訖上曰癸巳年四五月政院日記持來賤臣承命出持入命書傳敎曰其心無怪所執太過揆以事體極爲駭然檢詳徐榮輔猉麟察訪除授當日辭朝時任察訪遞付京職命書傳敎曰園所展拜雖因慈敎中止宮謁近頗曠禮明日當由逌瞻門展拜該房知悉命退承史以次退出
정조 13년
行都承旨金憙坐行左承旨李漢豐坐行右承旨徐鼎修坐左副承旨鄭東浚坐直右副承旨閔台爀坐直同副承旨李壽咸坐注書徐有聞仕直一員未差假注書未差事變假注書鄭履綏仕
정조 13년
傳于李壽咸曰出宮門路以協陽門爲之
정조 13년
閔台爀啓曰禁衛將官來言今日本營軍兵日次私習云矣敢啓傳曰知道
정조 13년
以園所都監狀啓丁字閣上樑吉時推擇事傳于徐鼎修曰昨日卿等以上樑吉時狀請推擇而問于日官草記待回下知委之際易致遲滯直以申時爲之之意回諭矣觀此狀啓政院事萬萬駭然回諭中頭辭上樑二字誤以作甕家書送致有此狀請如此承宣不可尋常處之況昨於下諭之時以承旨之生疎縷縷提飭則尤焉敢若是無形當該承旨等爲先削職令該府拿問嚴處雖以京都監言之旣下有旨則卽當枚擧通知而何無一言乎摠護使外京都監堂上在京人從重推考卿等以此知悉事回諭
정조 13년
以園所都監狀啓校吏匠卒分等施賞事傳于閔台爀曰昨日書下有旨時以在院承宣之不了了照檢成送屢有申飭而俄者擇日事誤傳不但駭然此回諭中有功亦以了功書送節節可駭旣有拿處之命令該府此意添問目取招此意知悉事回諭
정조 13년
傳于鄭東浚曰禮房承旨與都監堂上入侍
정조 13년
傳于李壽咸曰政官牌招開政
정조 13년
李壽咸啓曰吏曹判書金鍾秀參議李祖源牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰允
정조 13년
傳于徐鼎修曰侍從堂上堂下違牌坐罷人竝敍用
정조 13년
傳于李壽咸曰右承旨與都廳入侍
정조 13년
徐鼎修以長生殿都提調提調意啓曰外梓室看漆去八月三十日已滿七十度臣等今日來詣奉審則漆色極其光潤少無所欠今九月初三日結裹奉安於正殿前楹內初八日習儀十一日卯時陪進園所之意敢啓傳曰知道
정조 13년
鄭東浚以訓鍊都監言啓曰各軍門軍色從事官如有可以請仍之人草記請仍事曾有傳敎矣本局前從事官徐榮輔本職旣已仍任從事官亦爲仍任何如傳曰允
정조 13년
金憙以訓鍊都監言啓曰今九月初二日景慕宮展拜時因兵曹節目弘化門軍三十名把摠鄭㵙哨官兪鉉商率領挾輦侍衛弘化門軍五十名哨官洪範源領付排立當此營門還宮後還入直所而待標信擧行之意敢啓傳曰知道
정조 13년
李漢豐以御營廳言今九月初二日景慕宮展拜時依兵曹節目集春營入直軍五十名領軍把摠朴晉煥入直哨官柳成逵領赴于禁衛營都領陣東營入直軍三十名除出入直把摠吳鼎國哨官李命源率領宮大門外把守而竝待標信出用解嚴後還入直間集春營哨官黃在中率領該哨標下軍七名代直東營哨官丁麟泰代直之意敢啓傳曰知道
정조 13년
左議政李在協箚曰伏以臣猥叨保護之任適値靜攝之時愚迷鈍滯觸事憒憒留門之遽爾煩請湯劑之未能詳審一則臣罪二則臣昨者動駕命下詣閤求對之際忽伏承慈殿諺敎下者理當一邊謄書以入一邊手奉求對而倉卒之間迷不出此徒事煩聒周旋失宜論厥辜犯罔非臣罪而未及聞知之在院承宣替被郵罰至今追思惶愧欲死請寢時急不得不輒隨諸大臣後抗顔登筵而退伏金吾恭俟處分聖度天大不惟不賜之罪諭之以勿待命史官傳宣恩出分外且惶且感不知所措玆敢逬歸私次短箚自列伏乞聖慈亟命有司重勘臣前後罪犯以警具僚焉仍竊伏念東朝下敎憂念聖候責勉臣等不啻諄懇奉讀未半感淚自零惶汗交逬臣等之罪固知其萬殞難贖而以我聖上之達孝豈不思所以仰體惟憂之慈念昨日成命雖幸反汗而嗣後深留聖意益軫節宣之道是臣區區之望也取進止答曰省箚具悉卿懇不必深引安心勿辭視事仍傳曰此批答遣史官傳諭于左議政
정조 13년
領敦寧洪樂性箚曰伏以昨寢園幸今行宮謁伏想聖上不匱之孝如新之慕出於天而加於人誠切欽頌而靜攝之中冒寒勞動不瑕有損益不勝區區憂煎之至近日玉候之靡寧亶由乎哀疚之任情勞勤之過度則殿下盍念宗社付畀之重殿宮至慈之憂而節禮抑情以盡保嗇之方乎仍念臣一經毒痁衰癃倍劇房闥之間寸步須人兼以偏風頭疼如刺如碎眼眚閱月鍼藥無效晝宵闔目莫辨人物一未隨諸大臣後仰承聖候以伸犬馬之忱惶隕焦灼罔知攸措至於今日展拜之時提調方在敦匠之所末由進參而臣則病狀如右蠢動無路亦不得趨班職事瘝曠益無逃罪國體之虧損尤當如何哉伏願聖明亟降威罰以治臣離後闕禮之罪千萬幸甚臣方治箚將上之際卽聞郞官亦未及齊進只有入直一官司之陪參云事未前有萬萬震惶此莫非臣平日未能董飭之失臣方惶蹙俟勘而未及待令郞官則乞令該府拿問處之以懲稽緩之罪焉取進止答曰省箚具悉卿懇未參何必過引乎不卽來待之官員拿處過矣事勢似然推考卿須安心勿辭益加善攝仍傳曰此批答遣史官傳諭于領敦寧
정조 13년
己酉九月初二日卯時上詣景慕宮擧動入侍時行都承旨金憙行左承旨李漢豐行右承旨徐鼎修左副承旨鄭東浚右副承旨閔台爀同副承旨李勉兢記事官徐有聞假注書趙台榮記注官白慶楷金鳳顯一提學金鍾秀二直提學金載瓚檢校直閣鄭大容直閣李晩秀待敎金祖淳以次侍立訖上具翼善冠黑圓領袍白玉帶乘輿出宣化門藥房都提調李性源提調鄭昌順進前奏曰早朝勞動聖體若何上曰無損矣性源曰還宮後入診宜矣上曰不必入診矣駕由建陽門出弘化門由逌瞻門詣齋室外降輿入齋室少頃出東狹門就板位行再拜禮詣宮內奉審訖還詣齋室出西狹門乘輿出逌瞻門入弘化門命書傳敎曰下送亦近曲副猉麟察訪徐榮輔檢詳仍任申飭謝恩前察訪亦爲仍任駕由建陽門入協陽門還內諸臣退出
정조 13년
己酉九月初二日辰時上御重熙堂都監堂上入侍時左副承旨鄭東浚假注書趙台榮記注官金鳳顯記事官金祖淳都監堂上金履素鄭民始以次進伏訖上曰卿等緣何上來耶履素曰臣等有不得不稟定事昨日酉時量離發上來矣上曰卿等各陳所言可也履素曰甕家昨纔始役而封標外先爲開拓則浮土積累者掘至一尺而尙有浮土故臣實疑怪欲試浮土之淺深自封標東邊距一間許穿入一穴深至二尺而猶未見眞土今若限眞土盡掘浮土則未知止於幾尺而恐傷穴處自下有難擅斷欲爲經稟後停當故臣等罔夜上來矣上曰或因舊日家垈而有此浮土耶履素曰此處山脊稍高似非人家所占處雖曰家垈浮土之深入似不至如許矣上曰卿等更量其浮土淺深而言之履素曰臣等與相地官爛商同議則渠輩意見亦與臣等別無異同未知其淺深矣上曰大抵近處土色何如民始曰其下有洪哥家舍而家後土色極爲光潤碑閣所占處亦甚精好至於丁字閣所建處土性不甚細密又有濕氣而亦非純一之色矣上曰或稍上稍下而更有定穴處耶民始曰以臣等凡眼似無他處矣上曰然則卿等有何商量乎民始曰臣等無他意見方切罔措矣上曰相地官更有何辭耶民始曰金養直以爲上有穴處云而以臣所見稍上則山局頗高實無可合處稍下則穴脈旣長猶有可合處矣履素曰浮土雖如許臣意則正穴只在此處矣上曰卿等所云浮土或非眞土耶履素曰決非眞土矣上曰地官輩亦爲上來耶民始曰地官成夢龍輩與臣等偕來方待令於閤外矣上曰使之入侍賤臣承命出傳相地官成夢龍李命求金養直進立階下上曰今此浮土安知非眞土耶夢龍曰或有沙磧灰土之痕決非眞土矣上曰地中事不可預料掘非深尺而雖得眞土人言旣如此則不可無預備之道爾等各陳意見可也夢龍曰今者浮土出於意外到此地頭莫重莫大之事有不敢以何以則爲好仰對矣上曰浮土如許則更爲實土後以爲開金井何如養直曰雖一尺若實土則事係苟且今於莫重之事有難强對矣上曰浮土之出亦非爾等之罪當初占得此地非但古人云云亦無異於親見故斷自予衷矣今玆浮土之出亦是天也第盡掘浮土限得眞土更定穴深何如民始曰聖敎誠然雖掘至深尺得眞土然後始定穴深安知不尤好耶民始曰臣等俱無意見與錦城尉朴明源同爲下去相議爲之似好矣上曰年老之人有難復往且意見有何勝於卿等乎民始曰山理眼目猶賢於臣等矣上曰錦城尉入侍賤臣承命出與錦城尉朴明源偕入進伏上曰卿聞都監堂上所陳之言能復往園所凡事相與議定否明源曰臣亦無他意見而今於莫重之事安得不往審乎上曰卿等卽爲下去爛商相議從好爲之也命退諸臣以次退出